Torben Hansen (S), 2005-11-09:
»Hvad kan ministeren oplyse om regeringens planer for udbygning af vedvarende energi, herunder tilslutningsdato for allerede aftalte havvindmølleparker, samt udviklingen i udpegning af egnede pladser til nye og mere effektive landvindmøller?«
Vi har i de seneste mange uger kunnet læse i pressen, at vindmølleindustrien har problemer, senest i Børsen sidste fredag, hvor der er en større artikel med overskriften »Vindmølleindustrien kigger langt efter et hjemmemarked«.
Vi fik også at vide her i foråret, at 2004 bliver det ringeste år for opstilling af vindmøller siden 1984, og det synes vi i Socialdemokratiet er dybt beklageligt.
Det er jo en stor branche med 20.000 ansatte, der samlet omsætter for 25 mia. kr.
Derfor synes vi, det er rimeligt at få oplyst, hvad ministeren kan oplyse om regeringens planer for udbygning af den vedvarende energi, herunder tilslutningsdato for allerede aftalte havvindmølleparker, og hvordan det går med udviklingen i udpegning af egnede pladser på land.
Det er meget, meget nødvendigt, hvis det ikke skal gå helt i stå og mange tusinde mennesker risikere at blive kastet ud i arbejdsløshed.
Hr. Torben Hansen kan ikke forestille sig, hvor glad jeg er over de pressemeddelelser, der kommer næsten hver dag.
Med hensyn til regeringens planer for udbygningen af vedvarende energi fremgår de af »Energistrategi 2025«, som vi fremlagde i juni måned.
Med hensyn til de kommende to havvindmølleparker, har Energi E2 vundet koncessionen på Horns Rev, og parken forventes at blive sat i drift i 2009.
Den næste park ved Rødsand er netop blevet udbudt, og ifølge udbudsbetingelserne er det forventningen, at parken kan tilsluttes nettet i 2010.
Horns Rev-udbuddet er blevet forsinket, bl.a. på grund af folketingsvalget, og i forbindelse med udbuddet af Rødsandparken har det været vigtigt at kunne udnytte erfaringerne fra det første udbud, hvilket har givet anledning til, at Rødsandudbuddet nu er blevet forskudt noget i forhold til Horns Rev-udbuddet.
I energiaftalen fra marts sidste år indgår som bekendt skrotningsordningen, som vil resultere i en større produktion af vindkraft.
Ordningen betyder, at utidssvarende landvindmøller erstattes med nye møller, og de nye møller forventes at være langt bedre teknologisk set end de vindmøller, der nedlægges.
Der foregår i øjeblikket en omfattende planlægning i amterne for at finde plads til de nye møller, der skal opstilles i forbindelse med skrotningsordningen.
Jeg takker for ministerens svar.
Med hensyn til hvornår de store havvindmølleparker skal nettilsluttes, sagde ministeren 2009 og 2010.
Jeg kan konstatere, at det er temmelig længe efter det tidspunkt, vi aftalte i fællesskab sidste år, hvor det var 2007 og 2008.
Sent er selvfølgelig bedre end aldrig, men 2 år synes vi da er meget.
Det, jeg sådan set også spurgte til, var regeringens planer for udbygning af den vedvarende energi, og svaret var, at det kan man stort set læse i energistrategiplanen.
Man læner sig tilbage og lader olieprisen og CO2-kvote-markedet bestemme, hvordan det skal gå med den vedvarende energi.
Kunne ministeren ikke her i Folketinget, når nu muligheden er til stede, løfte sløret for, om regeringen er parat til at opsætte mål og visioner for, hvad der skal ske?
Ellers ender det netop i absolut ingenting, og markedet kender ikke de rammer, der skal ageres inden for, så kunne vi ikke få på bordet, at regeringen er parat til at opstille mål og visioner, så Danmark også har et bæredygtigt energisystem i de kommende år?
Vi ved jo, at jo mere velfungerende elmarkedet er, desto bedre er elsystemet rustet til at håndtere store mængder vindkraft.
Derfor har vi i »Energistrategi 2025« lagt op til at etablere et elkabel under Storebælt, og vi er i færd med at udforme et handlingsprogram for et mere fleksibelt elforbrug.
Jeg kan i øvrigt tilføje, hvad hr. Torben Hansen selvfølgelig også ved, at jeg allerede har meddelt, at jeg vil indkalde partierne til en orientering om »Energi 2025« og en forhandling om energioplægget frem til 2025.
Tak for svaret.
Jeg har set indbydelsen, og jeg glæder mig også til mødet.
Nu nævner ministeren, at man vil lidt på kabler, og at man vil sikre markedet.
Det er fint nok, men det, der rent faktisk har drevet den danske udvikling de seneste 20 år, har jo været, at man har været parat til at opstille nogle mål og nogle visioner for, hvor man vil hen.
Forskningsstationen Risø, som jo gør meget ud af vedvarende energi, har netop offentliggjort en rapport om fremtidens energisystem, og her er der to tindrende klare anbefalinger, som jeg under alle omstændigheder vil tage med over til ministeren, næste gang vi ses.
Man siger, at vi skal styrke brugen af vedvarende energi massivt over de kommende årtier, især inden for elsystemet og transportsektoren, og at vi skal regulere og subsidiere, så forbedringerne bliver gennemført på almindelige områder, hvor markedskræfterne ikke er tilstrækkelige.
Kunne vi ikke godt her i Folketinget høre ministerens holdning?
Er regeringen parat til at kigge på mål, visioner og håndfaste rammer i stedet for bare at læne sig tilbage og lade som ingenting?
Havvindmølleparkerne er ét eksempel, og når jeg ser tilbage på de finanslovforhandlinger, der lige er afsluttet, er det jo vedtaget, at der skal satses endnu mere på forskning, og at der gives 35 mio. kr. i ekstrabevilling over de næste 3 år foruden de bevillinger, der fandtes i forvejen.
Vi arbejder intenst med det, og vi kommer til at diskutere det meget – og det glæder jeg mig meget til – ovre i ministeriet, når hr. Torben Hansen og de andre ordførere på energiområdet møder frem.